Zunda Towers

Zunda Towers (līdz 2022. gadam Z-Towers) ir augstceltne Rīgā Raņķa dambī 30, Pārdaugavā, Āgenskalna apkaimē. Tā ir augstākā ēka Rīgā un Latvijā. Ēkas projekta attīstību uzsāka 2006. gadā, bet pabeidza 2017. gada 4. ceturksnī. Ēkas projektu izstrādājis arhitektu birojs No Rules Just Architecture, torņu fasādes projektu izstrādājis arhitekts Helmuts Jāns. Ēku attīstītājs bija AS Towers Construction Management (īpašnieks Luksemburgā reģistrēts uzņēmums SPI RE Holdings un ietilpst grupā SPI Group, kuras patiesais labuma guvējs ir Jurijs Šeflers). 2020. gada janvārī Rīgas būvvalde Z-Towers pieņēma ekspluatācijā. 2022. gada 28. martā ēku kompleksa Z-Towers nosaukumu nomainīja uz Zunda Towers, pēc līdzās esošā Zunda kanāla, reaģējot uz negatīvi interpretējamo burtu "Z", ko Krievijas propaganda izmanto karā Ukrainā. 2026. gada aprīlī tika ziņots, ka J. Šeflers daļēji pārdevis ēku kompleksu Zunda Towers (Šeflers joprojām ir īpašnieks, bet ir mainījies patieso labuma guvēju saraksts). Ēku raksturojums Daudzfunkciju kompleksā Zunda Towers ir divi apaļa šķērsgriezuma torņi ar dažādas platības pamatnēm, katrs tornis ir 30 stāvu augsts. Stikla paketes, kas pildītas ar argona gāzi, ir kārtotas, viena otru pārklājot, veidojot stilizētas ziedlapiņas ap apaļo torni. Torņu augstums: South 123 m, North 117,5 m. Kopējais apartamentu skaits abos torņos ir 341. North Tower piedāvā 204 apartamentus no 4. līdz 30. stāvam platībā no 35 līdz 300 kvadrātmetriem. Premium klases iekšējā apdare (ar iebūvētu virtuvi) paredzēta apartamentiem no 4. līdz 18. stāvam. South Tower piedāvā A klases birojus no 4. līdz 13. stāvam, sākot no 14. stāva, atrodas apartamenti platībā no 65 līdz 190 kvadrātmetriem, un pēdējā stāvā būs penthauss ar plānojumu līdz pat 900 kvadrātmetriem. Kompleksa četru līmeņu apakšzemes autostāvvieta spēj uzņemt līdz 700 automašīnām, un to papildinās automazgātava un apģērbu ķīmiskā tīrītava. Zunda Towers paaugstinājumā, kas savieno abus torņus, būs restorāni, konferenču telpas, kafejnīcas, gardēžu veikali un diennakts apkalpošanas dienests, bet otrajā un trešajā stāvā 4000 kvadrātmetros tiks iekārtots premium klases fitnesa klubs, SPA ar atpūtas kompleksu, kā arī 25 metrus garu baseinu. Kompleksa pieguļošā teritorijā atradīsies starptautiskā skola un bērnudārzs, kā arī parks ar bērnu rotaļu un sporta laukumu. Viesnīca 2025. gada decembrī kļuva zināms, ka ēkas īpašnieks "SPI RE Holding Sàrl" daļu no "Zunda Towers" apartamentiem uz 30 gadiem iznomās Spānijā reģistrētajai Grupo Hotusa, nodrošinot apsaimniekošanu un nomas pakalpojumus servisa dzīvokļiem, kas piederēs nākamajiem privātajiem īpašniekiem 4.—18. stāvā. Pieczvaigžņu viesnīca, ko pārvaldīs Grupo Hotusa zīmols Eurostars, atradīsies 19.—30. stāvā. Attēlu galerija Atsauces Ārējās saites Vikikrātuvē par šo tēmu ir pieejami multivides faili. Skatīt: Zunda Towers. Oficiālā tīmekļa vietne